kardosdrur/scandi-wiki huggingface dataset:
Thøger Jensen (præst)

Thøger Jensen (død 19. april 1538) var en dansk præst.

Thøger Jensen skal ifølge et sagn, hvis pålidelighed nu ikke lader sig bevise eller med sikkerhed modbevise, have tilhørt den adelige slægt Løvenbalk. I sin ungdom blev han optaget i Johanniterordenens (Korsbrødrenes) Kloster i Viborg, og her var han, da Hans Tausen i 1524 blev sendt dertil fra Antvorskov Kloster, fordi man mente, at prioren i viborgklosteret ville være i stand til med det gode eller det onde at overbevise ham om at frasige sig sine lutherske neninger.

Dette forehavende lykkedes imidlertid ikke, og Thøger Jensen var en af de første, som Tausen vandt for sine reformatoriske anskuelser, og Jensen blev en tro våbenfælle for Tausen, så længe denne var i Viborg. Ifølge Huitfeldts beretning skal han i 1529 også have fulgt ham til København. Senere bistod han en anden af reformatorerne fra Viborg, Jørgen Jensen Sadolin, da denne omkring 1531-32 flyttede sit virke til Odense. I hvert fald beskrives det, at "Skolemesteren Thøger kom med Sadolin til denne by, hvilket utvivlsomt har været Thøger Jensen. I Odense blev han udsat for forfølgelse og vendte derfor snart tilbage til Viborg, hvor der var behov for hans indsats. Det lader til, at han fortsatte den evangeliske præsteskole, som Sadolin havde etableret. I hvertfald nævnes han som den første evangeliske læsemester ved domkirken. Derudover blev han sognepræst ved den tidligere Sortebrødrekirke i Viborg. Han døde imidlertid ikke så forfærdelig gammel 19. april 1538. Hans hustru, Anne Pedersdatter, blev senere gift med hans efterfølger, Morten Hvas.

En søn af Thøger Jensen var Peder Thøgersen, der blev biskop i Viborg Stift.

Præster fra Danmark
Personer i Dansk Biografisk Leksikon
Peder Hegelund

Peder Hegelund henviser til blandt andre:

 Peder Christensen Hegelund (1510-1590) – borgmester i Viborg
 Peder Jensen Hegelund (1542-1614) – biskop i Ribe
 Peder Mortensen Hegelund (1527-1584) – borgmester i Ribe
Mesterholdenes Europa Cup i håndbold 1974-75 (mænd)

Mesterholdenes Europa Cup i håndbold 1974–75 var den 15. udgave af Mesterholdenes Europa Cup i håndbold for mænd. Turneringen havde deltagelse af 25 klubhold, som sæsonen forinden var blevet nationale mestre, og den blev afviklet som en cupturnering, hvor opgørene til og med semifinalerne blev afgjort over to kampe (ude og hjemme), mens finalen blev afgjort i én kamp på neutral bane.

Turneringen blev vundet af ASK Vorwärts Frankfurt fra Østtyskland, som i finalen i Dortmund besejrede RK Borac Banja Luka fra Jugoslavien med 19-17. Det var første gang at ASK Vorwärts Frankfurt vandt Mesterholdenes Europa Cup, og det var også første gang et østtysk hold vandt titlen.

Danmarks repræsentant i turneringen var Aarhus KFUM, som tabte i kvartfinalen med 31-32 over to kampe til RK Borac Banja Luka fra Jugoslavien.

Resultater

1/16-finaler

1/8-finaler

Kvartfinaler

Semifinaler

Finale 

Finalen blev spillet i Dortmund, Vesttyskland.

Kilder / eksterne henvisninger 
 World Handball Archive – Men Handball European Champions Cup 1975

1974-75 (mænd)
Håndbold i 1974
Håndbold i 1975
Peder Jensen Hegelund

Peder Jensen Hegelund (født 9. juni 1542 i Ribe, død 18. februar 1614) var en dansk skolemand, gejstlig og forfatter.
 
Som ung student levede Hegelund i Niels Hemmingsens hus og gjorde senere en rejse til tyske universiteter, hvor han blev promoveret som magister. Ved sin hjemkomst 1568 blev Hegelund skolemester i sin fødeby, og til denne stilling er hans litterære virksomhed fortrinsvis knyttet. Foruden pædagogisk og moralsk opbyggelig litteratur, hvoraf mange småskrifter foreligger fra hans hånd, dyrkede Hegelund med forkærlighed skolekomedien. Sandsynligvis har han oversat forskellige bibelske komedier, som han lod sine disciple opføre, og hans vigtigste arbejde Susanna og Calumnia fra 1576 (udgivet af Birket-Smith 1888—90) skylder også denne interesse sin tilblivelse. Mens det egentlige stykke Susanna kun er en bearbejdelse af en tysk skolekomedie og således har overvejende betydning som sprogmonument, har Hegelund tilføjet et originalt mellemspil, hvori Calumnia, bagvaskelsens og klaffersygens fule gudinde, i lighed med datidens dramatiske "moraliteter" i en monolog af et omfang lige så stort som selve hovedstykket udvikler sit væsen og sin karakter og nu og da også drøfter tidens historie. Ligesom Susanna har Calumnia ulige mere sproglig end digterisk fortjeneste. 1580 ombyttede Hegelund skolegerningen med lektorembedet ved domkapitlet; 1588 blev han sognepræst ved domkirken, og han døde som biskop over Ribe Stift.

Kilder

Eksterne henvisninger 
 

Biskopper over Ribe Stift
Danskere i 1500-tallet
Danskere i 1600-tallet
Personer fra Ribe
Yecla DO

Yecla DO er et vindistrikt (Denominación de Origen), der ligger i Murcia-provinsen i det sydøstlige Spanien. Det er det eneste vinområde i Spanien, hvor der kun ligger én by. Til vest, nordvest og sydvest grænser området mod Jumilla DO. Området var tidligere kendt for hverdagsvine og bulkvin, men området kæmper for at rette op på dette forhold. Siden midten af 1970'erne har Yecla DO arbejdet på at fremhæve sine vines egenart.

Geografi og klima 
Vinmarkerne ligger relativt højt, mellem 400 og 700 meter over havets overflade. Klimaet er kontinentalt, og jorden består af lermuld over kalksten.

Druesorter og vintyper 
Til rødvin er Monastrell hoveddruen, men også Garnacha er tilladt. Som forsøgsdruer er Cabernet Sauvignon, Tempranillo og Merlot tilladt. Der laves også hvidvin på Merseguera, Macabeo og Airén. Der fremstilles hovedsageligt Joven vine, men også lidt fadlagret vin, især på Monastrell-druen.

Kultur i Spanien
Murcia (region)
Vin
Birket-Smith

Birket-Smith kan henvise til flere personer:

 Sophus Birket-Smith
 Kaj Birket-Smith

Efternavne
Peder Jensen Kragelund

Peder Jensen Kragelund (eller Kraglund) (21. december 1602 i Bergen- 13. september 1681) var en dansk biskop.

Kragelund, hvis fader, Jens Kagelund, var købmand, blev 1623 student fra Bergens Skole. 1628 blev han sognepræst i Faarevejle og slotspræst på Dragsholm, hvor Christian IV og Frederik III undertiden hørte hans prædiken og yndede ham på grund af hans "livlige og redelige Væsen". Han tog 1635 magistergraden, blev 1650 biskop i Ribe og 1653 Dr. theol..

Krigsårene 1657-60 lagde et tungt tryk på ham. Ribe by blev besat først
af Svenskerne og senere af Brandenborgere og Polakker, og begge
Gange maatte den udrede en betydelig Brandskat. K. maatte gjøre
store Udlæg, paa samme Tid som han mistede største Delen af sine
Indtægter, der bestode af Tiender, som ikke bleve indbetalte, saa
længe Krigen stod paa. 1659, da Ribe var overfyldt af Flygtninger,
der søgte ind fra Landet, begyndte en pestlignende Sygdom
pludselig at udbrede sig i Byen og naaede ogsaa til Bispegaarden.
Iblandt de døde nævnes K.s Søn Mag. Knud K., Præst i Vejle,
der havde søgt Tilflugt hos Faderen.

1660 mødte K. paa Rigsdagen i Kjøbenhavn, hvor han skal have arbejdet ihærdig for
Arveregeringens Indførelse. 1661 fik han ligesom Landets øvrige
Bisper Befaling til at afgive Erklæring om de Forbedringer, der
burde foretages i Kirkeordinansen og de andre Kirkelove i Anledning
af Regeringsforandringen. Den religiøse Ufordrageligheds Aand,
der rørte sig hos hans Samtid, fremtræder i en meget skarp Form
i hans Erklæring. Enhver, der afviger fra den augsburgske
Bekjendelse, vil han have udvist af Landet.

K. var en nidkær Embedsmand, der visiterede flittig i sit udstrakte Stift indtil 3 Maaneder
før sin Død. Han har udgivet 2
ubetydelige Andagtsskrifter og 2 Ligprædikener. Han ægtede 1.
(1628) Bodil Nielsdatter (d. 1634) og 2. (1634) Lene Thomasdatter
(d. 1697), der havde været i Huset hos Professor, senere Biskop,
Jesper Brochmand, som gjorde deres bryllup.

Biskopper over Ribe Stift
Danskere i 1600-tallet
Personer fra Bergen
Personer i Dansk Biografisk Leksikon
Slotspræster fra Danmark
Erik Monrad

Erik Frederik Johansen Monrad (24. maj 1607 – 26. juni 1650) var en dansk biskop. 

Han var født i Ketting på Als, hvor faderen, magister Johan Monrad, var provst og præst (død 1623); moderen hed Anna Vogetia. Monrad hørte til en adelig familie, som fra Tyskland (oprindeligt stammende fra Ungarn) indvandrede til Danmark. Familien sagdes at være besvogret til Martin Luther.

Erik Monrad gik i skole først i Sønderborg, derpå i Nyborg, til sidst på Odense Gymnasium; han studerede først i Rostock (1622), men blev 1627 indskrevet ved Københavns Universitet, hvor han blev særlig yndet af Jesper Brochmand; var efter dennes anbefaling i nogle år udenlands som hovmester for en ung adelsmand. 

1637 blev han sognepræst i Middelfart og 1642 ved Helligånds Kirke i København, hvorfra han 30. august 1643 blev kaldet til biskop i Ribe, vistnok uden foregående valg, men direkte udnævnt af kongen, der meget yndede ham og oftere på gennemrejser havde logeret hos ham i Middelfart. 

1646 tog han den teologiske doktorgrad, men døde allerede fire år senere under et ophold i København. Gift 1637 med Margrethe Bang (f. 1616 d. 1669), præstedatter fra Flemløse og halvsøster til professor Thomas Bang. Med Margrethe fik han en datter og fire sønner.

Af skrifter har Erik Monrad kun ladet trykke 4 lig-prædikener, men han siges ellers foruden store åndsgaver og et smukt ydre at have besiddet "honningsød" veltalenhed.

Erik Monrad lod, som biskop, den latinske korsang i domkirken afløse af en tilsvarende dansk korsang. Kilderne anfører, at han skulle have optrådt temmelig myndig og stridbar, både over for magistraten og domkapitlet i Ribe, men kongen gav ham stadig medhold. 

Han døde ved et besøg i København i anledning af Prins Christians (senere d.5) valg til tronfølger. Hans enke og hans børn, blev økonomisk understøttet af hans mange gode venner, både blandt høje og lave samfundsklasser.

Kilder 

  

Biskopper over Ribe Stift
Danskere i 1600-tallet
Erik
Hans Borchardsen

Hans Borchardsen (28. oktober 1597 — 4. januar 1643) var en dansk biskop.
 
Hans fader, Borchard Hansen, var borger i København, og her fødtes sønnen. Han blev student 1613 fra Sorø. I sin ungdom (1622—29) var han lærer for prins Frederik, blev dernæst sognepræst ved vor Frue Kirke i sin fødeby og til sidst (1635) biskop i Ribe. Han fik tillige et kanonikat i Aarhus og et vikariat i Lund og blev 1636 Doctor theol. (magistergraden havde han taget 1625). Om hans embedsførelse som biskop er intet mærkeligt at fortælle.

Hans hustru var Anna Cathrine Jørgensdatter, datter af en rådmand i København, rimeligvis Jørgen Jensen, rådmand 1622—33. Hans mærkeligste skrift er en ligtale over lensmanden på Riberhus, rigsråd Albert Skeel, der udkom under den titel: Den gode Strid og Retfærdigheds Krone. Han blev tidlig svagelig og døde 1643 i en ung alder, efterladende sin enke med flere børn. En datter ægtede Jacob Jensen Jersin.

Biskopper over Ribe Stift
Danskere i 1600-tallet
Personer i Dansk Biografisk Leksikon
Jørgen Carstens Bloch

Jørgen Carstens Bloch (født 12. juni 1717 i Odense, død 8. januar 1773) var en dansk biskop, søn af stiftsprovst Matthias Bloch.

Liv og virke 

Han dimitteredes fra Odense Gymnasium i 1736 og tog attestats i 1740. Af mangel på understøttelse måtte han i nogen tid påtage sig at være korrektør i Høpffners Bogtrykkeri, derpå virkede han ved Garnisonsskolen i København, blev 1743 beskikket til præst ved Søkvæsthuset og 4. præst ved Holmens Kirke og tog 1746 magistergraden. 1752 udnævntes han til dansk præst ved Christiansborg Slotskirke og 1764 til biskop i Ribe, hvor han virkede til sin Død.

Ved Christian 7.s salving i 1767 erholdt han den teologiske doktorgrad. Han var en mild og elskelig mand og bestyrede sit bispeembede med dygtighed. I trykken har han kun udgivet nogle disputatser og prædikener, men han var en stor samler.

Historisk teologisk forskning 

Han påtænkte en historisk skildring af Ribe Stift i gejstlig henseende og indsamlede i dette øjemed materialer hos præsterne i sine første bispeår. Men af langt større betydning blev hans samlinger til Fyns Stifts gejstligheds historie. Disse, frugten af mange års arbejde, var for en del ordnede til trykken ved hans død. Provst Næraae i Svendborg, der havde ydet Bloch betydelig hjælp ved indsamlingen og efter hans død havde fået håndskriftet i eje, begyndte udgivelsen i 1787 efter, at han havde gennemgået værket på ny med forbedringer og rettelser. I 3 år udkom 1. bind, omfattende Odense, samt 2. binds 1. hæfte, indeholdende Aasum og Baag Herreder. På dette tidspunkt blev den 76-årige mand blind og måtte standse arbejdet. Håndskriftet gik da gennem forskellige hænder, hvorved det ikke fik den blideste behandling, indtil det havnede i Universitetsbiblioteket i København (Additam. Nr. 138, fol.), hvor det måtte vente på sin udgiver, selv om det delvis flittig er blevet benyttet af personalhistoriens dyrkere.

Hustruen 

Biskop Bloch var gift med artillerikaptajn Rosenbergs datter, Johanne Dorothea Rosenberg, som overlevede ham i 20 år og omtales i Schønaus Samling af danske lærde Fruentimmer, side 1240 ff.

Kilder 

 

Biskopper over Ribe Stift
Danskere i 1700-tallet
Personer fra Odense
Artikler fra 1. udgave af Dansk biografisk leksikon
Matthias Bloch

Matthias Bloch (født 24. oktober 1682 i Odense, død 27. november 1729) var en dansk præst.

Faderen, Anders Mortensen, var degn ved Odense Hospital; hans moder hed Kirsten Hansdatter. Tidlig forældreløs gennemgik han i såre trange kår Odense Skole og dimitteredes fra denne 1702. For at have livsopholdet nødtes han til som student at tage plads som huslærer i Fyn; men ved hjælp af kommunitet og Borchs Kollegium lykkedes det ham dog at fuldende sine eksaminer 1708. Et par år efter tilbød konsistorium ham andet kapellani ved Frue Kirke i København; men han ønskede ikke embedet og havde sit ophold ved privatinformationer og manuduktion, indtil han 1711 blev udnævnt til lektor teologi i Kristiania; men dette embede tiltrådte han aldrig. Han tog den teologiske licentiatgrad og rejste derpå over til Odense for at tage afsked inden sin afrejse til Norge. Men så udvirkede stiftsprovsten i Odense, magister Jørgen Carstens, ved personlig henvendelse til kongen, at han måtte blive hjælpepræst med successionsløfte hos ham og tillige bibeholde indtægterne af lektoratet i Kristiania mod at holde vikar. Han blev derpå ordineret og, da magister Carstens døde 1717, hans eftermand. Som stiftsprovst i Odense virkede han til sin død 1729. Af skrifter har han kun udgivet nogle teologiske disputatser, men efterlod i håndskrift en række metriske betragtninger over adskillige bibelske bøger. Han var en særdeles dygtig præst, der nød den største agtelse og sin menigheds fulde tillid. hans hustru var formandens, magister Carstens' datter, Sille Carstens, der levede i Odense til 1775. Blandt deres børn er biskop Jørgen Carstens Bloch; en datter, Mette Kirstine Bloch, anføres i Schønaus Samling af danske lærde Fruentimmer, side 573 ff.

Kilder 

 

Præster fra Danmark
Danskere i 1700-tallet
Personer fra Odense
Artikler fra 1. udgave af Dansk biografisk leksikon
Hans Krankl

Johann "Hans" Krankl (født 14. februar 1953 i Wien) er en tidligere østrigsk landsholdspiller, der bl.a. har spillet for FC Barcelona.

Eksterne henvisninger 

 
 

Fodboldspillere fra FC Barcelona
Fodboldspillere fra Østrig
Trænere for Østrigs fodboldlandshold
Deltagere ved verdensmesterskabet i fodbold 1978
Deltagere ved verdensmesterskabet i fodbold 1982
Thomas Bang (teolog)

Thomas Bang (født 1600 i Flemløse, død 27. oktober 1661 København) var en dansk teolog og filolog. Han var svigerfader til biskop Hans Rosing.

Bang opholdt sig fra 1627 i længere tid i Tyskland, hvor han studerede de østerlandske sprog. I 1630 blev han ansat ved Universitetet i København som professor i hebraisk, og i 1652 blev han professor i teologi. Han udgav bl.a. værket  Coelum orientis et prisci mundi, som hovedsagelig handler om bogstavskriftens oprindelse, men i teologisk ånd og med teologiske ekskurser.

På den latinske filologis område er hans hovedværk Observationum philologicarum libri duo (1640), som er en kommentar til hans større latinske grammatik; endvidere Aurora Latinitatis, en elementær latinsk grammatik- og lærebog for skoledrenge. I disse udgivelser arbejdede Bang for en renere latinsk sprogform. Derudover var han en ivrig forfægter af latinens herskende stilling i skolerne og hindrede indførelsen af det danske sprog i de latinske skolegrammatikker.

Kilder 

 
 

Teologer fra Danmark
Filologer fra Danmark
Klassiske filologer
Orientalister fra Danmark
Rektorer ved Københavns Universitet
Danskere i 1600-tallet
Personer fra Assens
Tønne Bloch

Antonius "Tønne" Bloch (født 7. januar 1733 i Barrit, død 15. september 1803 i Odense) var en dansk biskop.

Han blev født i Barrit præstegård, hvor hans far, Søren Bloch, den gang var sognepræst. Da faderen blev forflyttet først til København og siden til Aalborg, fulgte han med denne, men da Søren Bloch 1747 vendte tilbage til hovedstaden, blev sønnen i Aalborg i konrektor Thestrups hus, og fra Aalborg Skole afgik han 1749 til universitetet. I 1752 tog han teologisk embedseksamen, og i det følgende år hjalp han sin fader med ugeprædikener og
søndagskatekisationer. Efter faderens død fik han plads på Borchs Kollegium, og som alumnus på dette udgav han nogle af Søren Blochs skrifter og tillige,
i fællesskab med fem andre unge videnskabsmænd, en litteraturtidende: Efterretninger om nye Bøger og lærde Sager i Danmark og Norge (1756-58). I året 1758 blev han kaldet til feltpræst ved de kongelige tropper i Holsten, og i de følgende 5 år gjorde han tjeneste som præst ved forskellige regimenter. I 1763 blev han sognepræst for Middelfart og Kavslunde, og 1775 blev han udnævnt til biskop over Ribe Stift. Efter at han af biskop Harboe i Arveprinsens og Arveprinsessens nærværelse var bleven indviet til dette embede, prædikede han næste søndag i Fredensborg Slotskirke for hele kongefamilien, som hørte ham "med udmærket allernaadigst Velbehag". Medens han var i Ribe, højtideligholdt universitetet sin trehundredårsfest, og ved den lejlighed disputerede han efter opfordring for den teologiske doktorgrad (Chronotaxis scriptorum divi Pauli, 1779). I 1785 blev han valgt til medlem af Det Kongelige Norske Videnskabernes Selskab, og 1786 blev han biskop i Fyns Stift, til hvilket den gang endnu hørte Lolland og Falster, Als og Ærø. Både i Ribe og på Fyn var Bloch en nidkær tilsynsmand, der visiterede meget flittig i de store stifter. Han var gift 1. gang 1763 med Margrethe Hedevig Jebens fra Meldorf (død 1792), 2. gang 1793 med Anna Christine Hensler, født Kohl (død 1825). I første ægteskab var han far til S.N.J. Bloch.

Kilder

Eksterne henvisninger 
 

Biskopper over Fyens Stift
Biskopper over Ribe Stift
Danskere i 1700-tallet
Artikler fra 1. udgave af Dansk biografisk leksikon
View Askew Productions

View Askew Productions er et filmproduktionsselskab startet af Kevin Smith og Scott Mosier i 1994 i forbindelse med indspilningen af Smiths film Clerks.. Selskabet har produceret alle Smiths film, samt nogen få film for Smiths instruktør-venner. Skuespillerne Ben Affleck, Jeff Anderson, Matt Damon, Walter Flanagan, Bryan Johnson, Jason Lee, Jason Mewes, Brian O'Halloran og Smith selv er kun nogle af stjernerne, der ofte optræder i View Askew-projekterne.

I tillæg til filmproduktion, driver View Askew Productions flere hjemmesider som Movie Poop Shoot  (en filmkritikerside som ble lave til filmen Jay and Silent Bob Strike Back), News Askew  (en nyhedsside oprindelig startet af fans), Movies Askew (en filmkonkurrance for spirende instruktører) og Silent Bob Speaks (Kevin Smiths blog).

Film fra View Askew Productions 
 Zack and Miri Make a Porno (2008)
 Clerks II (2006)
 Small Town Gay Bar (2006)
 Reel Paradise (2005)
 Jersey Girl (2004)
 Jay and Silent Bob Strike Back (2001)
 Vulgar (2000)
 Dogma (1999)
 Big Helium Dog (1999)
 A Better Place (1997)
 Chasing Amy (1997)
 Drawing Flies (1996)
 Mallrats (1995)
 Clerks. (1994)

Filmselskaber fra USA
Storbydrømme

Storbydrømme (eng. titel:Jersey Girl)er en film fra 2004 skrevet og instrueret af Kevin Smith. Med et budget på $35 millioner er det Smiths største produktion til dato. Filmen styrtede imidlertid både hos kritikere og publikum, og måtte have hjælp af DVD-salget for at tjene hele budgettet ind. Den blev nomineret til tre priser i Den 25. Razzie-Uddeling. Dette er Smiths første film uden for sit fiktive univers «View Askewinverse», som har sammenbundet alle hans andre film. Meget af kritikken mod filmen er blevet lagt på Jennifer Lopez og Ben Affleck, og al den negative kritik de havde fået efter kalkunen Gigli.

Handling 
Oliver "Ollie" Trinké (Ben Affleck) er en magtfuld mediepublicist i New York City, der mister sin kone, Gertrude (Jennifer Lopez), i forbindelse med hendes fødsel. For at undgå hans sorg, begraver Ollie sig i sit arbejde og ignorerer hans nye datter, Gertie, mens hans far, Bart (George Carlin), tager 30 sygedage i træk for at tage sig af hende.

Indspilning 
Filmen fik et tilpas højt budget, efter at Ben Affleck krævede at få betalt det samme for denne film, som han ville have fået for en anden film. Affleck havde tidligere skåret sit honorar ned for Miramax Films, siden han var en af familien og havde slået igennem der. Men han følte at Miramax, og Harvey Weinstein i særdeleshed, udnyttede skuespillerene på den måde. I tillæg erstattede Lopez den billigere Joey Lauren Adams, eftersom Smith mente filmen ville blive for meget som Mallrats hvis Adams og Affleck skulle spille par. 

De fleste af scenerne Affleck og Lopez delte blev klippet fra filmen, siden man ville nedtone Gigli-forbindelsen. Filmen blev også udsat fra efteråret 2003 til foråret 2004, og alle billeder af Lopez blev fjernet fra trailere og andet promoveringsmateriale.

Jason Mewes havde fået rollen som Arthur Bankmann, men måtte give rollen fra sig til Jason Biggs på grund af sine misbrugsproblemer.

Smith havde denne gang den Oscarbelønnede filmfotograf Vilmos Zsigmond med sig, og så frem til at arbejde med ham. Hans tidligere film er ofte blevet kritiseret for den stilistiske filmning. Men Smith har udtalt at han hellere vil arbejde med folk han kender, siden Zsigmond var med på at ødelægge stemningen på settet.

Roller 
 Ben Affleck – Ollie Trinke
 Jennifer Lopez – Gertrude Steiney
 Liv Tyler – Maya
 Raquel Castro – Gertie Trinke
 George Carlin – Bart Trinke
 Stephen Root – Greenie
 Jason Biggs – Arthur Brickman
 Will Smith – Sigselv
 Jason Lee – PR Exec. 1
 Matt Damon – PR Exec. 2

Eksterne Henvisninger 

Komediefilm fra USA
Amerikanske film fra 2004
Dramakomedier
Film instrueret af Kevin Smith
Engelsksprogede film